b'\n_START_ARTICLE_\nMilan Mandari\xc4\x87\n_START_SECTION_\n\xc5\xbdivljenjepis\n_START_PARAGRAPH_\nMilan Mandari\xc4\x87 se je rodil v vasi Vrebac pri Gospi\xc4\x87u na Hrva\xc5\xa1kem. Nato se je z dru\xc5\xbeino preselil v  Novi Sad, kjer je leta 1959  prevzel o\xc4\x8detovo trgovino in z njo zelo uspe\xc5\xa1no posloval. Po nekaj letih spora z oblastmi se je pri 31 letih odlo\xc4\x8dil za odhod iz domovine ter od\xc5\xa1el v ZDA. Prvi dve leti je delal v Kaliforniji pri podjetju, ki je proizvajalo ra\xc4\x8dunalni\xc5\xa1ko opremo, nato pa je leta 1971 ustanovil lastno podjetje Lika Corporation. Po sedmih letih bivanja v ZDA je leta 1976 dobil ameri\xc5\xa1ko dr\xc5\xbeavljanstvo. Konec leta 1979 je po  prodaji svojega prvega ameri\xc5\xa1kega podjetja ustanovil novo podjetje pod imenom  Sanmina.\n_START_SECTION_\nNogomet\n_START_PARAGRAPH_\nMandari\xc4\x87 je \xc5\xbee od konca sedemdesetih let prej\xc5\xa1njega stoletja povezan z nogometom. Najprej je vlagal v klube v ZDA, nato pa ga je pot vodila v Evropo. Za\xc4\x8del je v Belgiji in Franciji, nato je postal lastnik angle\xc5\xa1kih klubov Portsmouth in kasneje Leicester Citya. Sredi junija 2015 pa je prevzel Olimpijo in jo v sezoni 2015/16 popeljal do naslova dr\xc5\xbeavnih prvakov po 21 letih.'